b"\n_START_ARTICLE_\nHannes Altrov\n_START_PARAGRAPH_\nHannes Altrov (s\xc3\xbcndinud 2. jaanuaril 1944 P\xc3\xb5ltsamaal) on eesti klarnetist ja muusikapedagoog._NEWLINE_Ta l\xc3\xb5petas 1962. aastal P\xc3\xb5ltsamaa Keskkooli. Muusika\xc3\xb5pinguid alustas ta 1959. aastal P\xc3\xb5ltsamaa lastemuusikakoolis Voldemar Lemmiku \xc3\xb5pilasena._NEWLINE_Ta l\xc3\xb5petas 1968. aastal Tallinna Riikliku Konservatooriumi (Juhan Kaljaspooliku klass) ja 1974. aastal Moskva Gnessinite-nimelise Muusikapedagoogikainstituudi aspirantuuri (Ivan Mozgovenko klass) ning t\xc3\xa4iendas end 1976\xe2\x80\x931977 Pariisi Konservatooriumis (Jacques Lancellot' klass)._NEWLINE_1964\xe2\x80\x931974 oli ta Tallinna Muusikakeskkooli klarneti\xc3\xb5petaja, alates 1974. aastast on t\xc3\xb6\xc3\xb6tanud \xc3\xb5ppej\xc3\xb5una Tallinna Riiklikus Konservatooriumis (praegu Eesti Muusika- ja Teatriakadeemia). Aastast 1984 oli ta dotsent, aastast 1993 professor, aastast 1998 puhkpilliosakonna juhataja._NEWLINE_1967\xe2\x80\x932012 t\xc3\xb6\xc3\xb6tas ta ka ERSOs (aastast 1977 klarnetir\xc3\xbchma kontsertmeistrina)._NEWLINE_Tema \xc3\xb5pilased on olnud Vahur Vurm, Toomas Vavilov, Ott Maaten, Margus Vahemets, Meelis Vind, Edmunds Altmanis, J\xc3\xbcri Millistfer, Madis Kari, Ivar S\xc3\xa4de ja Ringo Vimmsaare.\n_START_SECTION_\nIsiklikku\n_START_PARAGRAPH_\nHannes Altrov on olnud abielus Epp Altrovi ja Maris Vallsaluga. Fagotim\xc3\xa4ngija, klarnetist ja muusikategelane Riho Altrov oli tema vend."